Regjeringen regnet med at prosjektet ville koste 2,3 milliarder kroner da vedtaket om flytting ble gjort i januar 2008.

Nå viser tall som Statsbygg har lagt fram for Veterinærforeningen at budsjettet sprekker med en milliard.

Verne matjord

Grunnen skal være svært store kostnader til riving av eksisterende bygninger for å verne matjord, skriver Nationen.

Veterinærforeningen mener prosjektet med å flytte skolen fra Oslo til Ås er over 50 prosent dyrere enn planlagt.

– Tallene kommer fra kalkyler Statsbygg la fram for interimsstyret til Veterinærhøgskolen i vinter. Jeg har sett beregninger på 4 milliarder kroner, sier president Marie Modal i Veterinærforeningen.

Foreningen var negativ til flytteplanene allerede i 2008 og advarte mot at prosjektet ville bli dyrere enn ventet.

Lekve sier kostnadsrammene ikke er fastsatt. Foto: regjeringen.no

Ikke satt av penger

Et alternativ med å beholde utdanningen i Oslo ville ha kostet 1.145 millioner kroner, altså under halvparten så mye som det opprinnelige budsjettet for flytting.

Stortinget har ennå ikke satt av penger til flyttingen.

– Kostnadsrammen er ikke endelig fastsatt. Det blir ofte endringer i prislappen på slike prosjekter underveis. Hvor mye det er snakk om kan jeg ikke kommentere, sier statssekretær Kyrre Lekve i Kunnskapsdepartementet.

Kjente ikke detaljene

Statsbygg tror ikke flytteprosjektet vil bli så mye som 50 prosent dyrere enn planlagt.

– Beregningen ble gjort i 2005, så man må oppjustere verdien til 2010-kroner. Flyttingen vil bli noe dyrere fordi prosjektet har fått større omfang. Man kjente ikke til alle detaljene i forhold til utvikling av Veterinærinstituttet og Senter fir husdyrforsøk i 2008, sier Per Roar Nordby i Statsbygg.

Videre sier Nordby at de nå jobber for å få ned kostnadene samtidig som stortingsvedtaket åpner for en endring.

Les flere nyheter fra Oslo og Akershus. Følg NRK Østlandssendingen på twitter.